TV-blaps: Krieketster Chris Gayle in sop ná hy joernalis uitvra | SARIE
FOTO: Twitter / @henrygayle	5 Januarie 2016
TV-blaps: Krieketster Chris Gayle in sop ná hy joernalis uitvra	deur SARIE.com-span
Wat ŉ blaps! Chris Gayle, ŉ krieketster van die Wes-Indiese Eilande, se vlerksleep-poging op televisie het hom sowaar ŉ boete van AU$10 000 (Australiese dollar, sowat R112 000) gekos.
Chris het Maandag tydens ’n T20-wedstryd in Hobart, Australië, vir die joernalis Mel McLaughlin ogies gemaak. En dit voor die kamera!
Terwyl Mel vir Chris oor die wedstryd probeer uitvra, het hy net gesê: “Om jou oë vir die eerste keer te sien is wonderlik. Hopelik kan ons na die tyd ŉ drankie kry. Moenie bloos nie!”
’n Duidelik ongemaklike Mel het met die onderhoud probeer aangaan, maar Chris het haar weer gekomplimenteer. Kyk hier:
Chris het ná die wedstryd om verskoning gevra, maar sy krieketklub, die Melbourne Regenades, het hom steeds ŉ vet boete gegee.
Hy is nie die enigste sportster wat al voor die kamera ogies gemaak het nie.
In 2010, tydens die Wêreldbeker-sokkertoernooi, het die Spaanse sokkerkaptein, Iker Casillas, vir sy joernalis-meisie, Sara Carbonero, voor die kameras gesoen. Sara was besig om ŉ onderhoud met Iker te doen toe hy haar net skielik gryp en soen.